**არასამეწარმეო (არაკომერციული) იურიდიული პირი**

**ხულოს ადგილობრივი განვითარების ჯგუფი**

**წესდება**

**მუხლი 1**

ზოგადი დებულებები

1.1.  ხულოს ადგილობრივი განვითარების ჯგუფი (წინამდებარე წესდების მიზნებისთვის შემდგომში წოდებული როგორც ,,ორგანიზაცია“) წარმოადგენს საქართველოს კანონმდებლობის შესაბამისად შექმნილ არასამეწარმეო (არაკომერციულ) იურიდიულ პირს, რომელიც მოქმედებს საქართველოს კანონმდებლობისა და ამ წესდების შესაბამისად. შემოკლებული სახელწოდებაა: ხულოს ლაგი.

1.2.      ორგანიზაცია წარმოშობილად ითვლება მეწარმეთა და არასამეწარმეო (არაკომერციული) იურიდიული პირების რეესტრში რეგისტრაციის მომენტიდან.

1.3.1. ორგანიზაციის ქართულენოვანი სახელწოდება: არასამეწარმეო არაკომერციული იურიდიული პირი ხულოს ადგილობრივი განვითარების ჯგუფი.

1.3.2. ორგანიზაციის ინგლისურებოვანი სახელწოდებაა: Non-entrepreneurial (Non-commercial) Legal Person Khulo Local Action Group. ინგლისურენოვანი შემოკლებული სახელწოდებაა: NGO Khulo LAG

1.4. ორგანიზაციის სამართლებრივი ფორმა: არასამეწარმეო (არაკომერციული) იურიდიული პირი -  ა(ა)იპ.

1.5.  ორგანიზაციის იურიდიული მისამართი: ხულოს მუნიციპალიტეტი, სოფ.ძირკვაძეები, მე-7-ე ქუჩა #4.

1.6.  ორგანიზაციის  ელექტრონული ფოსტის მისამართი: Khulolag@gmail.com.

1.7. ორგანიზაცია თავისი წევრის (წევრების), აგრეთვე ხელმძღვანელობისა და წარმომადგენლობითი უფლებამოსილების მქონე პირის (პირების) მდგომარეობისაგან დამოუკიდებელია. ორგანიზაციის პასუხისმგებლობა შემოიფარგლება მისი ქონებით. ორგანიზაციის ვალდებულებებისათვის მისი წევრები, აგრეთვე მისი ხელმძღვანელობისა და წარმომადგენლობითი უფლებამოსილების მქონე პირი (პირები) პასუხს არ აგებენ. ასევე არ აგებს პასუხს ორგანიზაცია საკუთარი წევრების, აგრეთვე თავისი ხელმძღვანელობისა და წარმომადგენლობითი უფლებამოსილების მქონე პირის (პირების) ვალდებულებებისათვის.

**მუხლი 2**

ორგანიზაციის მიზნები

ორგანიზაციის საქმიანობის მიზნებია:

* სოფლად განვითარების სახელმწიფო პოლიტიკისა და მექანიზმების მხარდაჭერა ხულოს რაიონში;
* ხულოს რაიონის სოციალური-ეკონომიკური განვითარების ხელშეწყობა ადგილობრივი კერძო და საჯარო სექტორის თანამშრომლობის საფუძველზე;
* ახალგაზრდების განათლების, დასაქმების და განვითარების ხელშეწყობა;
* სოციალური მეწარმეობისა და ინოვაციების დანერგვის ხელშეწყობა ხულოს რაიონში;
* საქველმოქმედო და ფილანტროპული საქმიანობა.

**მუხლი 3**

საქმიანობის ფორმები

3.1 წესდებით განსაზღვრული მიზნებიდან გამომდინარე ორგანიზაცია:

* უზრუნველყოფს ხულოს რაიონის ბიზნეს, სამოქალაქო და საჯარო სექტორის წარმომადგენლობას ორგანიზაციის როგორც წევრთა, ასევე გამგეობაში. წევრთა საერთო რაოდენობაში საჯარო სექტორის წარმომადგენლები არ უნდა აჭარბებდნენ 49% (პროცენტს);
* სექტორთაშორისი თანამშრომლობისა და მოსახლეობის  ჩართულობით შეიმუშავებს ადგილობრივი (ხულოს რაიონის) განვითარების სტრატეგიასა და სამოქმედო გეგმას და ახდენს მისი განხორციელების მხარდამჭერ საქმიანობას;
* თანამშრომლობს საქართველოს საკანონმდებლო და აღმასრულებელი ხელისუფლების წარმომადგენელ სტრუქტურებთან, ასევე როგორც ყველა სექტორის წარმომადგენელ ადგილობრივ და საერთაშორისო ორგანიზაციებთან და კერძო პირებთან;
* ეწევა დამხმარე ხასიათის სამეწარმეო საქმიანობას, რომელიც არ ცვლის მისი, როგორც არასამეწარმეო იურიდიული პირის ხასიათს;
* ახდენს ქონების დაგროვებას საქველმოქმედო, საგანმანათლებლო და სოციალური-ეკონომიკური პროექტების მხარდასაჭერად;
* ეწევა ყველა სხვა სახის საქმიანობას, რომელიც არ არის აკრძალული საქართველოს კანონმდებლობით.

3.2   ორგანიზაცია უფლებამოსილია ეწეოდეს დამხმარე ხასიათის სამეწარმეო საქმიანობას, რომლიდან მიღებული მოგებაც უნდა მოხმარდეს ორგანიზაციის მიზნების რეალიზებას.  ასეთი საქმიანობის შედეგად მიღებული მოგების განაწილება ორგანიზაციის დამფუძნებლებს, წევრებს, შემომწირველებს, აგრეთვე ხელმძღვანელობისა და წარმომადგენლობითი უფლებამოსილების მქონე პირებს შორის დაუშვებელია.

3.3  ორგანიზაციის საკუთრებაში არსებული ქონების გასხვისება შესაძლებელია, თუ გასხვისება ემსახურება ორგანიზაციის საქმიანობას, მის ორგანიზაციულ განვითარებას, ხელს უწყობს მისი მიზნების განხორციელებას ან ემსახურება საქველმოქმედო მიზნებს.

**მუხლი 4**

**ორგანიზაციის დამფუძნებლები**

4.1.  ორგანიზაციის დამფუძნებელია:

გიორგი აბულაძე პირადი ნომრით: 61009031426

რომელიც არ სარგებლობს არანაირი უპირატესობებით, დანარჩენ წევრებთან შედარებით.

4.2. ორგანიზაციის დამფუძნებლის უფლება-მოვალეობები:

4.2.1. ორგანიზაციის  დამფუძნებელს უფლება აქვს:

* არჩეულ იქნას ორგანიზაციის გამგეობაში ან/და ორგანიზაციის აღმასრულებელ დირექტორად;
* მონაწილეობდეს ორგანიზაციის საქმიანობაში;
* მიიღოს ყოველგვარი ინფორმაცია და დოკუმენტაცია ორგანიზაციის ხელმძღვანელი ორგანიებისა და პირებისაგან ორგანიზაციის საქმიანობის შესახებ;
* წარმოადგინოს ორგანიზაცია გამგეობის წევრებთან ერთად საზოგადოებასთან ურთიერთობის სფეროში.

4.2.2. ორგანიზაციის  დამფუძნებელი ვალდებულია:

გამგეობის წევრებთან ერთად დაიცვას წინამდებარე წესდება და მონიტორინგი გაუწიოს ორგანიზაციის მმართველი პირებისა და ორგანოების საქმიანობასა და მიღებული გადაწყვეტილებების წესდებასთან და ადგილობრივი განვითარების სტრატეგიასთან შესაბამისობას. შეუსაბამობის შემთხვევაში დააყენოს მათი პასუხისმგებლობის საკითხი წევრთა საერთო კრებაზე.

**მუხლი 5**

**ორგანიზაციის მართვა**

5.1. ორგანიზაციის უმაღლეს მმართველობით ორგანოს წარმოადგენს  წევრთა საერთო კრება. წევრები ერთიანდებიან სხვადასხვა თემატურ სამუშაო ჯგუფებად - 1. ტურიზმი, 2. სოფლის/სოფლის მეურნეობის ეკონომიკური განვითარება, 3. განათლების, კულტურის, სპორტისა და ახალგაზრდობის, 4. საზოგადოებრივი ინფრასტრუქტურა და სოციალური საკითხები 5. გარემოს დაცვა და ბუნებრივი რესურსების მდგრადი მართვა.

5.2. წევრთა საერთო კრება იმართება მინიმუმ 2 (ორ) წელიწადში ერთხელ და მოიწვევა გამგეობის ან აღმასრულებელი დირექტორის მიერ, სატელეფონო თუ ელექტრონული კომუნიკაციის საშუალების გამოყენებით.

5.3. წევრთა საერთო კრება:

5.3.1. ასახელებს კანდიდატებს აღმასრულებელი დირექტორის და ორი მოადგილის პოზიციაზე პოზიციაზე, რომელიც გამგეობის მიერ აირჩევა 2 წლის ვადით.

5.3.2. ირჩევს გამგეობას 2 წლის ვადით.;

5.3.3. 5 წელიწადში ერთხელ შეიმუშავებს და ამტკიცებს ხულოს ადგილობრივი განვითარების სტრატეგიასა და შესაბამის სამოქმედო გეგმას;

5.3.4. წევრთა საერთო კრება გადაწყვეტილება უნარიანია თუ კი კრებაზე ესწრება რეგისტრირებულ წევრთა 30% (პროცენტი);

5.3.5. წევრთა საერთო კრება გადაწყვეტილებას იღებს დამსწრე ხმათა უბრალო უმრავლესობით, წევრთა განსხვავებული აზრის დაფიქსირების აუცილებლობის გათვალისწინებით.

**მუხლი 6**

ორგანიზაციის ხელმძღვანელობა/წარმომადგენლობა

6.1. ორგანიზაციის ხელმძღვანელობა ხორციელდება გამგეობისა და აღმასრულებელი დირექტორის მიერ:

6.2. ორგანიზაციის გამგეობა:

6.2.1. აირჩევა წევრთა საერთო კრების მიერ 2 წლის ვადით და შედგება მინიმუმ 1 წევრისგან თითოეული სექტორიდან;

6.2.2. გამგეობის წევრობის კანდიდატი უნდა იყოს ორგანიზაციის რეგისტრირებული წევრი და აირჩეს საერთო კრების იერ უბრალო უმრავლესობის პრინციპით;

6.2.3. გამგეობა ახორციელებს ორგანიზაციის საქმიანობის დაგეგმვას, სტრატეგიული მიმართულებებისა და დაფინანსების წყაროების მოძიების საქმიანობების განსაზღვრას; წევრთა საერთო კრებასთან კონსულტაციის საფუძველზე შეიმუშავებს ხულოს ადგილობრივი განვითარების სტრატეგიასა და შესაბამის სამოქმედო გეგმას; ამტკიცებს ადმინისტრაციულ პოზიციებზე თანამშრომლების კანდიდატურას და ახდენს ფინანსური ოპერაციებისა და ადმინისტრაციული პროცედურების დაცვის კონტროლს; 2 წელიწადში ერთხელ, წევრთა საერთო კრებას აბარებს ანგარიშს განხორციელებული საქმიანობისა და მომავალი გეგმების შესახებ; 2018 წლის მესამე კვარტალში, ხოლო შემგდომში 2 წელიწადში ერთხელ, ხმათა უბრალო უმრავლესობითა და განსხვავებული აზრის დაფიქსირების აუცილებლობის პრინციპით, ირჩევს და ათავისუფლებს ორგანიზაციის აღმასრულებელ დირექტორს, რომლის კანდიდატურასაც ასახელებს წევრთა საერთო კრება; იღებს გადაწყვეტილებას ორგანიზაციის სხვადასხვა ქსელსა და კოალიციაში გაწევრიანების შესახებ; საჭიროების შემთხვევაში ეხმარება აღმასრულებელ დირექტორს საზოგადოებასთან ურთიერთობისა თუ სხვა კონკრეტული აქტივობების განხორციელებაში. მმართველო ჯგუფის სამუშაო შეხვედრები იმართება მინიმუმ 3 (სამ) თვეში ერთხელ, ხოლო საჭიროების შემთხვევაში მოიწვევა აღმასრულებელი დირექტორის მიერ შეუზღუდავი რაოდენობით.

6.2.4. გამგეობის სრული შემადგენლობის ან რომელიმე წევრის ვადამდე გადაყენება შესაძლებელია თუ:

* გამგეობის კონკრეტული წევრი არ არსულებს წევრთა საერთო კრების წინაშე წარდგენილ გეგმას, ან ასრულებს არაეფექტურად (40% და ნაკლები გაწერილი საქმიანობებიდან);
* არ მონაწილეობს ორგანიზაციის საქმიანობაში 6 თვის განმავლობაში;
* არ ესწრება გამგეობის სამუშაო შეხვედრებს 6 თვის განმავლობაში (გარდა იმ გამონაკლისისა, როდესაც წევრი დროებით საქართველოს ფარგლებს გარეთ იმყოფება და არ გააჩნია ელექტრონული კომუნიკაციის საშუალება);
* მისი ქცევა ან განცხადებები ეწინააღმდეგება ორგანიზაციის მიზნებს და ღირებულებებს ან ზიანს აყენებს ორგანიზაციის ღირსებას, საქმიან რეპუტაციასა და სახელს;
* ბოროტად იყენებს (არამიზნობრივად, პირადი ინტერესების შესაბამისად) ორგანიზაციის ქონებასა და სახელს.

6.2.5.  გამგეობის/მისი წევრის გადაყენების საკითხის დღის წესრიგში დაყენება შეუძლია, როგორც აღმასრულებელ დირექტორს, ასევე ორგანიზაციის 15 წევრს ერთობლივად. საკითხის ინიციატორმა წერილობით უნდა დაასაბუთოს 6.2.4.-პუნქტში გათვალისწინებული გარემოებების დადგომა.

6.2.6. გამგეობის/მისი წევრის ვადამდე ადრე გადაყენების საკითხს განიხილავს წევრთა საერთო კრება, ხელმძღვანელობს რა, ინიციატორის მიერ წარმოდგენილი წერილობითი გარემოებებითა და გამგეობის/მისი წევრის წერილობითი და ზეპირი განმარტებებით. წევრთა საერთო კრება გამგეობის/მისი წევრის ვადამდე ადრე გადაყენების საკითხს გადაწყვეტს ხმათა უბრალო უმრავლესობით, წერილობითი დასაბუთებითა და განსაკუთრებული აზრის დაფიქსირების აუცილებლობის პრინციპით.

6.2.7. წევრთა საერთო კრების გადაწყვეტილება გამგეობის/მისი წევრის ვადამდე ადრე გადაყენების შესახებ, შესაძლებელია გასაჩივრდეს სასამართლოში, ან დავა მოგვარდეს საარბიტრაჟო/მედიაციის გზით.

6.3. ორგანიზაციის აღმასრულებელი დირექტორი:

6.3.1. ორგანიზაციის ხელმძღვანელობასა და წარმომადგენლობას  ახორციელებს აღმასრულებელი დირექტორი (გარდა იმ საკითხებისა, რომელიც შედის გამგეობისა და წევრთა საერთო კრების კომპეტენციაში), რომლის კანდიდატურაც სახელდება წევრთა საერთო კრების მიერ და აირჩევა გამგეობის მიერ 2 წლის ვადით.

6.3.2. აღმასრულებელი დირექტორი წარმართავს ორგანიზაციის საქმიანობას წესდებით განსაზღვრული მიზნების შესაბამისად და ხელმძღვანელობს გამგეობის მიერ შემუშავებული პროგრამული გეგმისა და წევრთა საერთო კრების მიერ დამტკიცებული ადგილობრივი განვითარების სტრატეგიისა და სამოქმედო გეგმით.

6.3.3. გამგეობას წარუდგენს ადმინისტრაციულ პოზიციებზე დასამტკიცებელ კანდიდატებს (ფინანსური კოორდინატორი, ადმინისტრაციული თანაშემწე და ა.შ.), ერთპიროვნულად ზედამხედველობს ორგანიზაციის მატერიალური და არამატერიალური ქონების მართვას (შეძენა, სამეურნეო საკითხები) და გამგეობის წერილობითი თანხმობის საფუძველზე (უბრალო უმრავლესობით) ახორციელებს საკუთრების გასხვისებას ამ წესდების 3.3 მუხლის შესაბამისად.

6.3.4. ხელს აწერს ყველა ოფიციალურ ადმინისტრაციულ თუ ფინანსურ დოკუმენტს და ანგარიშვალდებულია საერთო კრების წინაშე წინაშე.

6.3.5. ორგანიზაციის აღმასრულებელი დირექტორის ვადამდე გადაყენება შესაძლებელია თუ:

* არ ასრულებს წევრთა საერთო კრების და გამგეობის წინაშე წარდგენილ გეგმას, ან ასრულებს არაეფექტურად (40% და ნაკლები გაწერილი საქმიანობებიდან);
* არ მონაწილეობს ორგანიზაციის საქმიანობაში 3 თვის განმავლობაში;
* არ ესწრება გამგეობის სამუშაო შეხვედრებს 3 თვის განმავლობაში (გარდა იმ გამონაკლისისა, როდესაც დროებით საქართველოს ფარგლებს გარეთ იმყოფება და არ გააჩნია ელექტრონული კომუნიკაციის საშუალება)
* მისი ქცევა ან განცხადებები ეწინააღმდეგება ორგანიზაციის მიზნებს და ღირებულებებს ან ზიანს აყენებს ორგანიზაციის ღირსებას ან/და სახელს;
* ბოროტად იყენებს (არამიზნობრივად, პირადი ინტერესების შესაბამისად) ორგანიზაციის მატერიალურ და არამატერიალურ ქონებას;

6.3.6.  ორგანიზაციის აღმასრულებელი დირექტორის გადაყენების საკითხის დღის წესრიგში დაყენება შეუძლია, როგორც გამგეობას, ასევე წევრთა საერთო კრების მინიმუმ 15 წევრს. საკითხის ინიციატორმა წერილობით უნდა დაასაბუთოს 6.3.5.-პუნქტში გათვალისწინებული გარემოებების დადგომა.

6.3.7. ორგანიზაციის აღმასრულებელი დირექტორის ვადამდე ადრე გადაყენების საკითხს განიხილავს წევრთა საერთო კრება, ხელმძღვანელობს რა, ინიციატორის მიერ წარმოდგენილი წერილობითი გარემოებებითა და აღმასრულებელი დირექტორის წერილობითი და ზეპირი განმარტებებით. წევრთა საერთო კრება აღმასრულებელი დირექტორის ვადამდე ადრე გადაყენების საკითხს გადაწყვეტს ხმათა უბრალო უმრავლესობით, წერილობითი დასაბუთებითა და განსაკუთრებული აზრის დაფიქსირების აუცილებლობის პრინციპით.

6.3.8. წევრთა საერთო კრების გადაწყვეტილება აღმასრულებელი დირექტორის ვადამდე ადრე გადაყენების შესახებ, შესაძლებელია გასაჩივრდეს სასამართლოში.

6.4 ორგანიზაციის პირველი საერთო კრების მოწვევამდე, გამგეობისა და აღმასრულებელი დირექტორის არჩევამდე, ხულოს ადგილობრივი განვითარების ჯგუფი\_ის აღმასრულებელი დირექტორისსა და გამგეობის ყველა ფუნქციას ახორციელების დამფუძნებელი: გიორგი აბულაძე (პირადი ნომრით 61009031426)

**მუხლი 7**

**წევრთა უფლებები და მოვალეობები**

7.1. ორგანიზაციის წევრად მიღება ხორციელდება განაცხადის საფუძველზე, რომელიც წარედგინება გადაწყვეტილების მისაღებად გამგეობას.

7.2. ორგანიზაციის წევრი შეიძლება იყოს ფიზიკური პირი 18 წლის ასაკიდან, როგორც საქართველოს ასევე უცხო ქვეყნის მოქალაქე, ასევე საქართველოში რეგისტრირებული ანდა უცხო ქვეყანაში რეგისტრირებული იურიდიული პირი, რომელიც გამოთქვამს დაინტერესებას ორგანიზაციის მიზნების შესაბამისად შეიტანოს წვლილი ხულოს რაიონის განვითარებაში და გაერთიანდეს წევრთა საერთო კრების თემატურ სამუშაო ჯგუფებში.7.3. ორგანიზაციის წევრობის დატოვება შესაძლებელია, წევრის მიერ აღმასრულებელი დირექტორის სახელზე წარდგენილი  პირადი განცხადების საფუძველზე.

7.4. წევრობის შეჩერება ან ჩამორთმევა შესაძლებელია გამგეობის გადაწყვეტილების საფუძველზე თუ წევრი:

1. არ მონაწილეობს ორგანიზაციის საქმიანობაში ორი წლის განმავლობაში

2. არ ესწრება წევრთა საერთო კრებებს ორი წლის განმავლობაში

3. მისი ქცევა ან განცხადებები ეწინააღმდეგება ორგანიზაციის მიზნებს და ღირებულებებს ან ზიანს აყენებს ორგანიზაციის სახელს, ღირსებასა და რეპუტაციას.

4. ბოროტად იყენებს (არამიზნობრივად, პირადი ინტერესების შესაბამისად) ორგანიზაციის ქონებასა ან/და სახელს.

7.5. ორგანიზაციის წევრს უფლება აქვს: მონაწილეობა მიიღოს ორგანიზაციის საქმიანობაში, ხულოს ადგილობრივი განვითარების სტრატეგიისა და სამოქმედო გეგმების შემუშავებაში, არჩეულ იყოს და აირჩიოს გამგეობის წევრები და აღმასრულებელი დირექტორი, მოითხოვოს ინფორმაცია ორგანიზაციის საქმიანობისა და მიღწეული შედეგების შესახებ.

7.6. ორგანიზაციის წევრი ვალდებულია: მონაწილეობა მიიღოს წევრთა საერთო კრებებში და კრების საქმიანობაში, ორგანიზაციის სახელით იმოქმედოს მხოლოდ ამ წესდებით გათვალისწინებული მიზნების და წევრის უფლება-მოვალეობების შესაბამისად, პატივი სცეს ორგანიზაციის ღირებულებებს და ზიანი არ მიაყენოს მის სახელს.

**მუხლი 8**

ორგანიზაციის ლიკვიდაცია/რეორგანიზაცია

8.1.      ორგანიზაციის რეორგანიზაცია და ლიკვიდაცია ხორციელდება წევრთა საერთო კრების გადაწყვეტილებით წესდებით გათვალისწინებული მიზნების მიღწევისა თუ საქართველოს კანონმდებლობით დადგენილი სხვა გარემოებების შედეგად.

8.2. ლიკვიდაციის დროს უნდა დასრულდეს მიმდინარე საქმეები, დადგინდეს მოთხოვნები, დარჩენილი ქონება გამოიხატოს ფულში, დაკმაყოფილდნენ კრედიტორები და დარჩენილი ქონება გაუნაწილდეს უფლებამოსილ პირებს.

8.3. გადაწყვეტილება ორგანიზაციის ლიკვიდაციის პროცესის დაწყების შესახებ უნდა დარეგისტრირდეს მეწარმეთა და არასამეწარმეო (არაკომერციული) იურიდიული პირების რეესტრში. ლიკვიდაციის პროცესი დაწყებულად ითვლება მისი რეგისტრაციის მომენტიდან.

8.4. ლიკვიდაციის შედეგად დარჩენილი ქონების მიღებაზე უფლებამოსილ პირებს განსაზღვრავს ორგანიზაციის წევრთა საერთო კრება 8.5. მუხლში გათვალისწინებული წესის შესაბამისად.

8.5. ორგანიზაციის ქონების გასხვისება შესაძლებელია, თუ:

ა) ემსახურება  საქველმოქმედო მიზნებს;

ბ) ქონება გადაეცემა სხვა არასამეწარმეო (არაკომერციულ) იურიდიულ პირს;

გ) გასხვისება ხელს უწყობს მიე მიერ დასახული მიზნების მიღწევას.

8.6. აკრძალულია ლიკვიდაციის შედეგად დარჩენილი ქონების განაწილება ორგანიზაციის დამფუძნებლებს, წევრებს, ხელმძღვანელობისა და წარმომადგენლობითი უფლებამოსილების მქონე პირებს შორის.

8.7. თუ ორგანიზაციის წევრთა მმართველ საბჭომ არ განსაზღვრა ლიკვიდაციის შედეგად დარჩენილი ქონების მიღებაზე უფლებამოსილი პირი, სასამართლო ორგანიზაციის ლიკვიდაციის შედეგად დარჩენილ ქონებას გადასცემს შესაბამისად ერთ ან რამდენიმე არასამეწარმეო (არაკომერციულ) იურიდიულ პირს, რომლებსაც აქვთ იგივე ან მსგავსი მიზნები, როგორიც ორგანიზაციას. თუ ასეთი ორგანიზაციები არ არსებობს ან შეუძლებელია ასეთი ორგანიზაციების გამოვლენა, მაშინ შეიძლება მიღებულ იქნეს გადაწყვეტილება ამ ქონების სახელმწიფოსათვის გადაცემის შესახებ. სასამართლომ ქონება შეიძლება გაანაწილოს ლიკვიდაციის პროცესის დაწყების რეგისტრაციიდან 6 თვის შემდეგ.

8.8. ლიკვიდაციას ახორციელებს ხელმძღვანელობის უფლებამოსილების მქონე პირი - აღმასრულებელი დირექტორი ან კანონით დადგენილი წესით დანიშნული ლიკვიდატორი. ლიკვიდატორი პასუხს აგებს, როგორც ხელმძღვანელობისა და წარმომადგენლობითი უფლებამოსილების მქონე პირი.

8.9. ორგანიზაცია წყვეტს არსებობას და ითვლება გაუქმებულად სამეწარმეო რეესტრიდან ამოშლის მომენტიდან.

**მუხლი 9**

**დასკვნითი დებულებები**

9.1.      წინამდებარე წესდება (დამფუძნებელთა/წევრთა შეთანხმება) ძალაში შედის ყველა დამფუძნებლის/წევრის მიერ ხელმოწერის მომენტიდან.

9.2.      თუ ამ წესდების (დამფუძნებელთა/წევრთა შეთანხმების) რომელიმე დებულება ბათილად იქნა ცნობილი, ეს გავლენას არ მოახდენს წესდების სხვა დებულებების ნამდვილობაზე.

9.3       ამ წესდებასა და საქართველოს მოქმედ კანონმდებლობას შორის არსებული შეუსაბამობის შემთხვევაში მოქმედებს საქართველოს კანონმდებლობა.

9.4.  ორგანიზაციის ოფიციალური და სამუშაო ენაა - ქართული ენა.

9.5.  წინამდებარე წესდება ძალაში შედის მეწარმეთა და არასამეწარმეო პირთა რეესტრში რეგიისტრაციის მომენტიდან.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_                                    /\_\_\_\_\_\_\_\_\_\_\_\_\_\_\_\_\_\_\_\_\_\_\_\_/

(დამფუძნებლის/წევრის სახელი, გვარი)                              (ხელმოწერა)